Läsya Ukrayinka

Jiel ‚Larüssa Petrivna Kossac-Kvitka’ (Lukr.: ‚Лариса Петрівна Косач-Квітка’), sevädik ön magälanem ofik: ‚Läsya Ukrayinka’ (Lukr.: ‚Леся Українка’) (pemotöl tü 1871, febula d. 13id/25idDät balid bai kaled di ,Julius’, pägeböl in lampörän Rusänik jü 1917, dät telid bai kaled di ,Gregorius’. in ‚Novohrad-Volünsküy’, edeadöl tü 1913, yulula d. 19id/gustula d. 1id in ‚Surami’) äbinof poedan, lautan, tradutan ä literatakrütan Lukrayänik. Äplösenof rouli veütik in netätamuf äsi in vomamuf Lukrayänik. Palecedof as balan pösodas lelogädik in jenotem literata Lukrayänik.Найвідоміші жінки давньої та сучасної України. uaua.world (peragivöl). Pekonsultöl tü 2023 mäzul 26. (in Lukrayänapük)

 Lifajenäd. 
Pämotof in zif: ‚Novohrad-Volünsküy’, topöl in provin nutimik: Jütomür ‹ e sis 2022 ‚Zvyahäl’ panemöl, in famül higitavana ä noubana: ‚Petro Kossac’ ‹ e jilautana: ‚Olha Drahomanova-Kossac’, kel älautof ön magälanem: ‚Olena Pcilka’. Ziom ofa äbinom pükavan ä jenavan famik Lukrayänik: ‚Müqaylo Drahomanov’. Sis yunüp äliedof dub boma⸗ftisid, demü kelos tidi ägetof lomo. Älabof täleni musigik vemik, ab maläd ofa änemögükon karieri as pianodan. Demü atos laut ävedon lezeil lifa ofik.

Ün 1884, bäldotü degkil, poedot balid ofa äpubon in periodapenäd: ‚Зор'я’ („Stel”) ‹ in ‚Lviv’. Ettimo balidnaedo ägebof magälanemi: ‚Läsya Ukrayinka’ (‚Ukrayinka’ sinifon: „ji⸗Lukrayänan”). Bi dabük vobotas Lukrayänapükik piproibon in lampörän Rusänik, poedot päpübon in Galizän Lösteränik ad pönüsmugön ini ‚Küyiv’. 

Näi poedotem, epuböl bevü votiks in toums: ‚На крилах пісень’ („Su flanäds lidas”, 1893), ‚Думи і мрії’ („Tikods e drims”, 1899) e ‚Відгуки’ („Krüts”, 1902) äpübof i dramatis plu degis. Vobotem ofa binon lokam fäkas vemik e muifa ninedik, ab leigüpo kreda in gid e vikod guda. Äsenälof, das äbinof geran kuliva Yuropik, e suvo ägetefof vöni, ab i mufis atimik in literat vesüdänik. In vobots ofa 
lienäds kleilik sümbolima palogädons. Bai ced valemik vobot nendöfikün ofa binon dramat poedik: ‚Лісова пісня’ („Lid fota”, 1911).Florian Nieuważny (1989): Fenomen Łesi Ukrainki. Łesia Ukrainka: Pieśń lasu. Warszawa: Państwowy Instytut Wydawniczy. (in Polänapük).

As literatakrütan jiel ‚Läsya Ukrayinka’ äpübof kedi yegedas pededietöl jenoteme e nutime literata Yuropik. Zuo äbinof tradutan vobotas mödik ini Lukrayänapük, bevü votiks hielas ‚Homeros’, ‚Heinrich Heine’, ‚Victor Hugo’, ‚George Gordon Byron’ ed ‚Adam Mickiewicz’.

Äbinof taan reiga zara ed ädutof lü noganükams marximik in Lukrayän. Ün 1902 ätradutof eli „Notäd kobädimik” fa hiel ‚Karl Marx’ ini Lukrayänapük, sekü kelos päpladof disi käläd poldik. 

Ün 1901 ädeadom matirajanan balid ofa: hiel ‚Särhiy Märjünsküy’. Finü lifatim ‚Läsya Ukrayinka’ ämatikof ko netavan: ‚Klüment Kvitka’, mat kelik, as el ‚mésalliance’ ‹ ya no pädasumon fa mot ofik. Ottimo ämalädikof e lü ftisid ädagetof nog roinamalädi. ‚Läsya Ukrayinka’ ädeadof timü steb in sanastitod in zifil: ‚Surami’, nutimo in Grusiyän. Sepül ofik topon su deadanöp: ‚Baykove’ ‹ in Küyiv.

‚Läsya Ukrayinka’ palecedof as jibalan vomas veütikün in jenotem Lukrayäna. Stimü of niver netik di ‚Luzk’ äsi juls, süts, legads e r. penemons, e magots, mebastons e mebamals votik dabinons da Lukrayän lölik äsi in foginän.

 Mebamals. 

 Noets 

 Yüms plödik 
 Ukraina, Lesia. Internet Encyclopedia of Ukraine. (in Linglänapük)
 Леся Українка: lifajenäd e vobots. (in Lukrayänapük)
 Vobots ela ‚Läsya Ukrayinka’. Internet Archive.
 Vobots ela ‚Läsya Ukrayinka’. LibriVox (els ‚audiobooks’).

Klad:Lautans Lukrayänik
Klad:Moteds ün 1871
Klad:Deadams ün 1913